9.3.2023
SK
Úradný vestník Európskej únie
L 71/1
II (Nelegislatívne akty)
NARIADENIA DELEGOVANÉ NARIADENIE KOMISIE (EÚ) 2023/511 z 24. novembra 2022, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy na výpočet hodnôt rizikovo vážených expozícií podnikov kolektívneho investovania podľa prístupu založeného na mandáte (Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (1), a najmä na jeho článok 132a ods.
4 tretí pododsek, keďže: (1)
S cieľom zabrániť neprimeranej premenlivosti kapitálových požiadaviek naprieč inštitúciami a sfunkčniť prístup založený na mandáte v situáciách, keď nie sú k dispozícii dostatočné informácie, treba špecifikovať metódu výpočtu hodnoty rizikovo vážených expozícií pre podniky kolektívneho investovania (PKI) podľa prístupu založeného na mandáte v prípadoch, keď vzhľadom na chýbajúce vstupy nie je možné vypočítať hodnotu rizikovo váženej expozície.
(2)
Ak PKI uzatvára derivátové transakcie, pričom nie sú známe podkladové expozície derivátov alebo podkladové riziko pozícií v derivátoch, inštitúcie nedokážu určiť reprodukčné náklady daných pozícií, a nedokážu teda určiť ani hodnotu svojej expozície.
V takom prípade by inštitúcie mali pri svojich výpočtoch vychádzať z pomyselnej hodnoty pozície v deriváte, ktorá by obvykle mala byť známa a ktorá by bola najlepším ukazovateľom veľkosti pozície, čím by sa poskytla aproximácia hodnoty expozície.
(3)
Ak mandát PKI nevylučuje uzavretie derivátovej transakcie, ale neobsahuje dostatočné informácie na určenie toho, či podkladová expozícia predstavuje súvahovú alebo podsúvahovovú expozíciu, nemožno vylúčiť, že takáto expozícia skutočne vzniká.
Túto expozíciu preto treba zahrnúť do výpočtu hodnôt rizikovo vážených expozícií v rámci expozícií PKI.
(4)
Ak mandát neposkytuje dostatočné informácie o hodnote expozície takejto pozície, nemožno vylúčiť, že hodnota expozície je plnou pomyselnou hodnotou danej derivátovej pozície.
(5)
Ak sa v mandáte nešpecifikuje pomyselná hodnota derivátovej pozície, s cieľom zabezpečiť dostatočne obozretný prístup by sa táto hodnota mala odvodiť od maximálnej pomyselnej hodnoty derivátov povolenej v rámci mandátu.
(1) Ú. v.
EÚ L 176, 27.6.2013, s. 1.